တိုးရီ

ဦးတိုးရီ သည် ပြည်ထဲရေးဝန်ကြီးဌာန ၏ ဒုတိယဝန်ကြီး တာဝန်ကို ထမ်းဆောင်ခဲ့သည့် တပ်မတော်သား၊ ဗိုလ်ချုပ် (ငြိမ်း) အရာရှိတစ်ဦး ဖြစ်သည်။ ယခင်က တပ်မတော် စစ်ကြောရေးစခန်းများတွင် တာဝန်ယူကြီးကြပ်ရသူ တစ်ဦးဖြစ်ခဲ့ပြီး ၎င်းနောက်ဆုံးတာဝန်ထမ်းဆောင်ခဲ့သည့် ရာထူးမှာ ဒုတိယ တပ်မတော်စစ်ဖက်ရေးရာ လုံခြုံရေးအရာရှိချုပ် ဖြစ်သည်။ ယခုအခါ အဂတိလိုက်စားမှုတိုက်ဖျက်ရေးကော်မရှင် အဖွဲ့ဝင်အ​ဖြစ် ခန့်အပ် တာဝန်ပေးထားသည်။

 အစောပိုင်းဘဝနှင့် ပညာရေး 

ဗိုလ်ချုပ် တိုးရီ သည် ဗထူးမြို့ တွင် ဖွင့်လှစ်ထားသည့်  တပ်မတော်(ကြည်း)ဗိုလ်သင်တန်းကျောင်း ဆင်းတစ်ဦး ဖြစ်သည်။၎င်းသည် (၇၇)ကြိမ်မြောက် ဖွင့်လှစ်သည့် ထို သင်တန်းကျောင်း မှ ၁၉၈၉ ခုနှစ်တွင် ဘွဲ့ရခဲ့သည်။ ဒုတိယဗိုလ်ချုပ်ကြီး  ရဲဝင်းဦး နှင့် အပတ်စဉ် တူသည်။

 စစ်မှုထမ်းဘဝ 

ပြန်တမ်းဝင်အမှတ် ကြည်း ၂၁၄၃၂ ဖြင့် စစ်မှုထမ်းသည်။ တပ်မတော် တွင် ရာထူးအဆင့်ဆင့်ထမ်းဆောင်ပြီးနောက်  တပ်မတော် စစ်ဘက်ရေးရာ လုံခြုံရေးအရာရှိချုပ်ရုံးတွင် သူသည် ဒုတိယအကြီးအကဲဖြစ်လာသည်။ယင်းမတိုင်မီက စစ်ဘက်ရေးရာလုံခြုံရေးတပ်ဖွဲ့၏ တန်ပြန်ထောက်လှမ်းရေးဌာန အကြီးအမှူးအဖြစ် လှုပ်ရှားခဲ့သူ ဖြစ်သည်။၂၀၂၁ ခုနှစ် မြန်မာနိုင်ငံစစ်အာဏာသိမ်းပြီးနောက်တွင်  ကျော်မင်းယုနှင့် ဇေယျာသော်  တို့ကို စစ်ဆင်ရေးများဖြင့် ဖမ်းဆီးခဲ့ရာတွင် သူသည် ဦးဆောင်ခဲ့သည်။သူသည် စစ်ဘက်ရေးရာလုံခြုံရေး ဒုတိယအရာရှိချုပ် တာဝန်ထမ်းဆောင်နေစဉ် ၂၀၂၂ ခုနှစ် ဇန်နဝါရီလ ၄ရက်နေ့ တွင် တပ်မတော်စွမ်းဆောင်မှုဆိုင်ရာဂုဏ်ထူးဆောင်ဘွဲ့တံဆိပ် တစ်ခု ဖြစ်သည့် ဇေယျကျော်ထင်ဘွဲ့ ကို နိုင်ငံတော်စီမံအုပ်ချုပ်ရေးကောင်စီ က အပ်နှင်းခဲ့သည်။

၂၀၂၁ ခုနှစ်၊ အောက်တိုဘာလ ၂၆ ရက်နေ့တွင် ပြုလုပ်ခဲ့သော ရုံးချိန်းတစ်ခု၌ ဒေါ်အောင်ဆန်းစုကြည်၏ ထွက်ဆိုချက်များတွင် အာဏာသိမ်းသည့်နေ့ မနက် ၄ နာရီခွဲအချိန်၌ နေပြည်တော်၊ မြနန်းဘုံသာလမ်းရှိ သူ့နေအိမ်ကို စစ်တပ်က ဝင်ရောက်စီးနင်းခဲ့ကြောင်း ပါဝင်သည်။ ဒေါ်အောင်ဆန်းစုကြည်က ဗိုလ်ချုပ်တစ်ဦး ဦးဆောင်သော ပြောက်ကျားယူနီဖောင်းဝတ် လက်နက်ကိုင်တပ်ဖွဲ့များ ခြံထဲသို့ ဝင်ရောက်လာကြောင်း ထွက်ဆိုခဲ့သည်။ ထိုဗိုလ်ချုပ်၏အမည်ကို ဖော်ပြထားခြင်းမရှိသော်လည်း ဘီဘီစီ၏ သီးခြားစုံစမ်းချက်အရ အဆိုပါပုဂ္ဂိုလ်မှာ ဒုတိယစစ်ဘက်ရေးရာလုံခြုံရေးအရာရှိချုပ် ဗိုလ်ချုပ်တိုးရီ ဖြစ်သည်ဟု သိရသည်။

 အစိုးရအဖွဲ့ ရာထူးများ 

 ၂၀၂၃ 
၂၀၂၃ ခုနှစ်  ဖေဖေါ်ဝါရီလ ၃ ရက်နေ့တွင်  ပြည်ထဲရေး ဒုတိယဝန်ကြီးအဖြစ် ရာထူးတိုးခံရသည်။ 

 ၂၀၂၅ 
၂၀၂၅ ခုနှစ် ဇန်နဝါရီ ၃၁ ရက်နေ့တွင် စစ်ကောင်စီက စစ်ဘက်ရာထူးမှ အနားပေးကာ အဂတိလိုက်စားမှုတိုက်ဖျက်ရေးကော်မရှင် အဖွဲ့ဝင်အဖြစ် ပြောင်းလဲခန့်အပ်သည်။ 

 ကိုးကား 

Category:သက်ရှိထင်ရှားပုဂ္ဂိုလ်များ
ကဏ္ဍ:မြန်မာနိုင်ငံ၏ ဒုတိယ ဝန်ကြီးများ
Category:မြန်မာ စစ်ဖက်ဆိုင်ရာ လူပုဂ္ဂိုလ်များ